Gníomhaireacht an Aontais Eorpaigh um Chomhar idir Rialálaithe Fuinnimh

Cruthaíodh **Gníomhaireacht an Aontais Eorpaigh um Chomhar idir Rialálaithe Fuinnimh** (Béarla: *European Union Agency for the Cooperation of Energy Regulators* (**ACER**)) sa bhliain 2010 faoi réir an Tríú Pacáiste Fuinnimh.  Tá ceanncheathrú na gníomhaireachta suite i Liúibleána, an tSlóivéin.

Bunaíodh an ghníomhaireacht le Rialachán 713/2009 ón bParlaimint agus ón gComhairle an 13 Iúil 2009.  Déanann an rialachán cur síos ar eagraíocht, tascanna agus forálacha airgeadais na gníomhaireachta.  Leasaíodh údarás na gníomhaireachta sa bhliain 2019 le Rialachán (CE) 2019/942.

I dteannta le ACER, tá eagraíocht idir rialtais eile suite sa tSlóivéin, an Lárionad Idirnáisiúnta um Chur Chun Cinn Fiontar.

## Tascanna
I measc tascanna na gníomhaireachta, tá mar a leanas:
* obair na n-údarás  rialálaithe náisiúnta a chomhordú.
* rialacha líonra Eorpacha a chruthú
* cinntí a dhéanamh ar téarmaí agus coinníollacha i gcomhair rochtana agus slándála le haghaidh bhonneagar trasteorann.
* comhairle a thabhairt d'fhorais an AE ar ábhair fuinnimh.
* stádas an mhargaidh fuinnimh a thuairisciú (féach Rialachán maidir le Sláine agus Trédhearcacht an Mhargaidh Fuinnimh (REMIT)), agus cúbláil margaidh a chosc.  Sa bhliain 2021, d'athraigh an Ghníomhaireacht a treoir ar REMIT.

## Réigiúin ríomh acmhainneachta
I mí Iúil 2015, chuir Rialacháin (AE) 2015/1222 ar bun an treoirlíne maidir le leithdháileadh acmhainneachta agus bainistiú ar phlódú.  Ó 17ú Samhain 2015 i leith, cuireadh tograí isteach maidir le réigiúin ríomh acmhainneachta, agus cruthaíodh naoi gcinn:
# Baltach
# Croílár
# Eoraip Thiar Theas
# Eoraip Thoir Theas
# Gréig-Iodáil
# Hansa
# Iodáil Thuaidh
# Lár na hEorpa
# Nordach

## Trédhearcacht mhargaidh agus rialáil praghsanna
### Sásra ceartúcháin margaidh
Tosaíodh an Sásra Ceartúcháin Margaidh (*Market Correction Mechanism* (*MCM*)) sa bhliain 2022 mar fhreagairt ar praghasanna gáis oll-ard.  Ba é an aidhm a bhí leis ná teorainn a chur le borrthaí móra tobanna i bpraghsanna gáis ar an Saoráid Aistrithe Teideal (Title Transfer Facility, TTF), príomh-thagarmharc praghsanna gáis san Eoraip.  Bhí an ACER freagrach as an margadh a mhaoirsiú agus an meicníocht a chur i bhfeidhm dá gcomhlíonfaí coinníollacha áirithe, ar nós go sárófaí uasteorainn praghais €180/MWh ar feadh tréimhse fada.  Dearadh an mheicníocht chun slándáil an tsoláthair a chosaint agus chun ionramháil agus luaineacht eile sa mhargadh a chosc, go háirithe i bhfianaise an choimhlint idir an Rúis agus an tAontas Eorpach faoi sholáthar gáis, agus na géarchéime fuinnimh dhomhanda. Bhí ar an nGníomhaireacht praghas tagartha an MCM a fhoilsiú ón 1 Feabhra 2023 go dtí an 31 Eanáir 2025, ach níor cuireadh an mheicníocht MCM i bhfeidhm riamh.

### Measúnú agus tagarmharc ar phraghas GNL
mion | 400px | Measúnú ACER ar phraghas GNL

Sa bhliain 2023, sheol ACER an Measúnú agus Tagarmharc ar Phraghas GNL chun trédhearcacht praghsanna sa mhargadh gáis nádúrtha leachtaithe (GNL) a fheabhsú.  Is í an phríomhchuspóir ná tagairt iontaofa agus ionadaíoch a thabhairt do phraghsanna GNL san Aontas Eorpach, le feidhmiú an mhargaidh a dhéanamh níos éifeachtaí agus spleáchas an AE ar thagarmharcanna seachtracha luaineacha a laghdú.  Tá tagarmharc an GNL bunaithe ar shonraí idirbhirt a dheimhnítear agus a chuirtear isteach ag rannpháirtithe sa mhargadh faoi oibleagáidí REMIT.

### Lárionad Tagartha Sonraí REMIT
Mar fhreagairt ar na leasuithe a rinneadh ar an rialachán sa bhliain 2004, cuireadh Lárionad Tagartha Sonraí REMIT ar bun i mí na Bealtaine 2025, chun sonraí ar an mhargaidh fuinnimh ar fud an AE a thabhairt le chéile.

Is iad a leanas na tacair sonraí atá ar fáil:
* Margaí leictreachais
* Margaí gáis nádúrtha
* Margaí GNL
* Rannpháirtithe margaidh

## Féach freisin
* An Comhphobal Fuinnimh
* Líonra Eorpach d'Oibreoirí Córais Tarchurtha Leictreachais (ENTSO-E)
* Líonra Eorpach d'Oibreoirí Córais Tarchurtha Gáis (ENTSO-G)
* Comhairle Rialálaithe Fuinnimh na hEorpa (CEER)
* Grúpa na Rialtóirí Eorpacha um Leictreachas agus um Ghás (ERGEG)

## Naisc sheachtracha
* 
* Tairseach REMIT
*

## Tagairtí

Catagóir:Gníomhaireachtaí an Aontais Eorpaigh